Gandia posa en marxa la targeta resident per als veïns amb zona blava
28 febrer 2018

## Gandia posa en marxa la targeta resident per als veïns amb zona blava28 febrer 2018Última actualització: 14 juliol 2025

![](../gestion/img/_AO_8341-copia.jpg)  
  

La regidora delegada de Trànsit i Mobilitat, Àngels Pérez, ha comparegut aquest matí en roda de premsa per informar de les últimes novetats pel que fa a la implantació de la zona blava que començarà a funcionar a partir de demà a la nostra ciutat.  
  
Tal com ja es va comentar, la regidora ha recordat que la zona blava no és una mesura que s'haja implantat l'actual govern i que ve heretada de la legislatura passada. "L'actual executiu ha resolt el contracte eliminant el pitjor del plec que va aprovar el PP: Ja no es pagarà a les campes municipals com estava previst i s'eliminen centenars de places que contemplava la proposta dels populars. Una adjudicació que va ser anul·lada per la justícia" i afegia que "La zona blava no s'implanta a tota la ciutat tal com afirma el PP de manera malintencionada. Només s'aplica a les zones amb necessitat de rotació, zones amb un ampli dèficit d'estacionament i ajudarà a facilitar l'accés a centres de salut, l'Escola Oficial d'Idiomes, centres de gent gran i zones de comerç de proximitat que així ho han sol·licitat. Com a ciutat moderna i amable no podem permetre que la gent gran, malalts, ciutadans amb mobilitat reduïda o famílies amb menors, no puguen accedir fàcilment als centres de Salut, per exemple".  
  
D'altra banda, l'edil va deixar clar que amb aquesta mesura la ciutat s'estalvia més de 700.000 €, ja que la zona blava paga el servei de grua municipal que s'ha de prestar per llei i que és bàsic en qualsevol ciutat.  
  
Durant la seua compareixença, Àngels Pérez ha anunciat que el consistori és conscient dels inconvenients que pot ocasionar a la ciutadania aquesta mesura, i que per aquesta raó, l'Ajuntament de Gandia posa en marxa la targeta de resident.  
  
Des de demà, els veïns de carrers amb zona blava, podran sol·licitar de manera totalment gratuïta i sense cap cost, la targeta de resident. Per obtenir-la, els interessats hauran d'acudir a l'oficina d'Informació de l'Ajuntament de Gandia (Plaça Major, 1. Planta baixa) i omplir un formulari de sol·licitud a més d'aportar la documentació necessària. D'aquesta manera, els residents podran aparcar gratuïtament durant un espai de temps sense que això supose cap cost.  
  
Paral·lelament, el govern de Gandia està habilitant noves places d'estacionament que fins ara no existien, va explicar l'edil. Es recuperarà a estacionament al carrer de l'avinguda dels Esports amb l'eliminació del carril bici actualment existent i fora de servei (50 a 80 places), s'obrirà als residents el pàrquing existent situat sota l'escoleta de Corea (80 places i només per a residents de zona blava). A més, el govern continua estudiant les propostes veïnals i habilitarà noves zones en altres districtes de la ciutat.  
  
Finalment, Pérez ha destacat que es tracta de les tarifes més barates de tota Espanya, ja que l'estacionament mínim serà de 0,25 € i l'import màxim serà d'1 € corresponent a 2 hores.  
  
Els horaris i tarifes d'implantació queden de la següent manera:  
**HORARIS**  
El servei només es prestarà en els dies laborables:  
\- De dilluns a divendres de 09.00 a 14.00 hores i de 16.00 a 20 hores  
\- Dissabtes: 09.00 a 14.00 hores  
\- Festius, migdies (14.00 a 16.00 hores) i diumenge serà gratuït  
  
**TARIFES**  
\- Estacionament mínim: 0,25 € corresponent a 30 minuts  
\- Estacionament màxim: 1 € corresponent a 2 hores  
\- 0,50 € corresponent a 1 hora  
\- Anul·lació: 4 €